Keményffy József

**Keményffy József** (eredeti neve: Hartmann József; névváltozat: Keményfi József; [angolul:](https://hu.wikipedia.org/wiki/Angol_nyelv) *Joseph Keményffy*; [Szentistvánbaksa](https://hu.wikipedia.org/wiki/Szentistv%C3%A1nbaksa), [Abaúj vármegye](https://hu.wikipedia.org/wiki/Aba%C3%BAj_v%C3%A1rmegye), 1812 vagy 1814 – [Zilah](https://hu.wikipedia.org/wiki/Zilah), [Szilágy vármegye](https://hu.wikipedia.org/wiki/Szil%C3%A1gy_v%C3%A1rmegye), [1895](https://hu.wikipedia.org/wiki/1895). [november 24.](https://hu.wikipedia.org/wiki/November_24.)) magyar és amerikai szabadságharcos, polgári foglalkozása tanító, képkeret-aranyozó, levéltáros.

Élete

Vagyontalan, polgári származású. Az osztrák császári seregben kiszolgált őrmester (1831-1840). [Bécsben](https://hu.wikipedia.org/wiki/B%C3%A9cs) pedagógiai tanfolyamot végzett, majd házitanító lett [Kassán](https://hu.wikipedia.org/wiki/Kassa). Magyar lévén bekapcsolódott az [1848-49-es magyar szabadságharcba.](https://hu.wikipedia.org/wiki/1848%E2%80%9349-es_forradalom_%C3%A9s_szabads%C3%A1gharc) 1848 júliustól főhadnagyi rangban teljesített szolgálatot, nemzetőr segédtiszt Kassán. A [pákozdi csatában](https://hu.wikipedia.org/wiki/P%C3%A1kozdi_csata) esett át a tűzkeresztségen. A 34. gyalogezrednél, aztán a 44. zászlóaljnál teljesített szolgálatot századosi rangban. A Hadi Főtanodában honvédtisztek képzésével foglalkozott, a főváros feladása után [Debrecenben](https://hu.wikipedia.org/wiki/Debrecen), majd [Mezőhegyesen](https://hu.wikipedia.org/wiki/Mez%C5%91hegyes) folytatta a növendékek kiképzését. 1949 június 1-től őrnagy, a 90. zászlóalj parancsnoka, egyben főtiszti tanfolyam vezetője [Szegeden](https://hu.wikipedia.org/wiki/Szeged). A [világosi fegyverletétel](https://hu.wikipedia.org/wiki/Vil%C3%A1gosi_fegyverlet%C3%A9tel) után az osztrák katonai hatóság [Aradon](https://hu.wikipedia.org/wiki/Arad_(Rom%C3%A1nia)) 12 esztendőre sorozta be közlegénynek, de Keményffy hamarosan megszökött a seregből, s eljutott [Hamburgba](https://hu.wikipedia.org/wiki/Hamburg), majd onnan [Amerikába.](https://hu.wikipedia.org/wiki/Amerikai_Egyes%C3%BClt_%C3%81llamok)

Az [1850-es években](https://hu.wikipedia.org/wiki/1850-es_%C3%A9vek) tevékenyen részt vett a [New York](https://hu.wikipedia.org/wiki/New_York)-i magyar emigránsok közéletében. Neve többször is szerepelt a New York-i [*Magyar Száműzöttek Lapjában*](https://hu.wikipedia.org/wiki/Magyar_Sz%C3%A1m%C5%B1z%C3%B6ttek_Lapja). Keményffy is elítélte [Szedlák Mátyást](https://hu.wikipedia.org/wiki/Szedl%C3%A1k_M%C3%A1ty%C3%A1s), aki röpiratban gyalázta [Kossuth Lajost](https://hu.wikipedia.org/wiki/Kossuth_Lajos), s üdvözölte Duncan Nathaniel Ingraham kapitányt, aki megmentette egy amerikai állampolgár életét ([Koszta Márton-ügy](https://hu.wikipedia.org/wiki/Koszta_M%C3%A1rton-%C3%BCgy)). Már az [amerikai polgárháború](https://hu.wikipedia.org/wiki/Amerikai_polg%C3%A1rh%C3%A1bor%C3%BA) előtt az első republikánus elnökjelölt, [John C. Frémont](https://hu.wikipedia.org/wiki/John_C._Fr%C3%A9mont) tábornok híve lett. Az amerikai polgárháborúban kapitányi rangban Frémont környezetében teljesített szolgálatot, mint Frémont egyik adjutánsa. A polgárháború végén képkeret-aranyozó üzemet alapított. Az 1867-es [kiegyezés](https://hu.wikipedia.org/wiki/Kiegyez%C3%A9s) hatására tért haza, itthon Zilahon ügyvédként, majd 1887 után fő levéltárosként tevékenykedett, s tagja volt a honvédegyletnek.

Forrás

https://hu.wikipedia.org/wiki/Keményffy\_József